ประกาศกรมการขนส่งทางบก เรื่อง การกำหนดและติดเครื่องหมายรับรองมาตรฐานคุณภาพบริการขนส่งด้วยรถบรรทุก พ.ศ. 2553
ประกาศกรมการขนส่งทางบก
ประกาศกรมการขนส่งทางบก
เรื่อง
การกำหนดและติดเครื่องหมายรับรองมาตรฐานคุณภาพบริการขนส่งด้วยรถบรรทุก
พ.ศ. ๒๕๕๓[๑]
 

ตามที่กรมการขนส่งทางบกได้จัดทำโครงการพัฒนาศักยภาพการขนส่งด้วยรถบรรทุกเพื่อพัฒนาคุณภาพบริการขนส่งด้วยรถบรรทุกของประเทศให้มีประสิทธิภาพและเป็นที่ยอมรับจากผู้ใช้บริการและประชาชนทั่วไป
ซึ่งปัจจุบันมีผู้ได้รับใบอนุญาตประกอบการขนส่งที่ได้รับการรับรองคุณภาพตามข้อกำหนดมาตรฐานคุณภาพบริการขนส่งด้วยรถบรรทุก
ไปแล้วนั้น

เพื่อให้ผู้ได้รับใบอนุญาตประกอบการขนส่งดังกล่าวมีเครื่องหมายสัญลักษณ์ที่แสดงว่าได้รับการรับรองมาตรฐานคุณภาพบริการจากกรมการขนส่งทางบกปรากฏอยู่ที่ตัวถังรถ
อาศัยอำนาจตามความในข้อ ๑๕ (๒) (ฉ) ของกฎกระทรวง ฉบับที่ ๙ (พ.ศ. ๒๕๒๔)
ออกตามความในพระราชบัญญัติการขนส่งทางบก พ.ศ. ๒๕๒๒ ซึ่งแก้ไขเพิ่มเติมโดยกฎกระทรวง
ฉบับที่ ๖๐ (พ.ศ. ๒๕๕๒) ออกตามความในพระราชบัญญัติการขนส่งทางบก พ.ศ. ๒๕๒๒
อธิบดีกรมการขนส่งทางบกออกประกาศไว้ ดังต่อไปนี้

ข้อ
๑ ในประกาศนี้
เครื่องหมายรับรอง หมายความว่า
เครื่องหมายรับรองมาตรฐานคุณภาพบริการขนส่งด้วยรถบรรทุก

ข้อ
๒ กรมการขนส่งทางบกได้กำหนดเครื่องหมายรับรองให้แก่ผู้ได้รับใบอนุญาตประกอบการขนส่งที่ได้รับการรับรองมาตรฐานคุณภาพบริการขนส่งด้วยรถบรรทุก
ซึ่งเครื่องหมายดังกล่าวได้จดทะเบียนเครื่องหมายการค้าไว้แล้ว
แบบ
ขนาดและสีของเครื่องหมายรับรองให้เป็นไปตามที่กำหนดไว้ท้ายประกาศนี้

ข้อ
๓ ผู้ได้รับใบอนุญาตประกอบการขนส่งที่ได้รับการรับรองมาตรฐานคุณภาพบริการขนส่งด้วยรถบรรทุกสามารถนำเครื่องหมายรับรองไปจัดทำและติดแสดงไว้ที่ตัวถังรถของตนที่ได้รับอนุญาตให้ประกอบการขนส่งได้ตามหลักเกณฑ์และเงื่อนไขดังนี้
(๑)
เครื่องหมายรับรองให้จัดทำเป็นสติ๊กเกอร์หรือวัสดุที่มีลักษณะทำนองเดียวกัน
(๒)
การติดเครื่องหมายรับรองให้ติดได้ตามจำนวนที่เหมาะสม
แต่ต้องไม่เกินสี่ตำแหน่งต่อรถหนึ่งคันและต้องเป็นไปตามตำแหน่งและขนาดที่กำหนดดังนี้
(ก)
มุมล่างด้านซ้ายของกระจกกันลมหน้า
ซึ่งต้องไม่ทำให้ทัศนวิสัยในการขับขี่ลดลงโดยเครื่องหมายรับรองต้องเป็นขนาดเล็กตามที่กำหนดไว้ในประกาศนี้
(ข)
บริเวณประตูรถที่มิใช่ส่วนที่เป็นกระจก
หรือบริเวณมุมบนด้านซ้ายของท้ายรถโดยเครื่องหมายรับรองต้องเป็นขนาดเล็กหรือขนาดกลางตามที่กำหนดไว้ในประกาศนี้

ข้อ
๔ ผู้ได้รับใบอนุญาตประกอบการขนส่งที่ได้รับการรับรองมาตรฐานคุณภาพบริการขนส่งด้วยรถบรรทุกสามารถนำเครื่องหมายรับรองไปใช้แสดง
ณ สถานประกอบการของตนได้ โดยจะจัดทำเป็นสติ๊กเกอร์หรือวัสดุอื่นใดก็ได้
และต้องติดในตำแหน่งที่เหมาะสม
ซึ่งขนาดของเครื่องหมายรับรองจะเป็นไปตามที่กำหนดไว้ในประกาศนี้
หรืออาจแตกต่างไปจากที่กำหนดก็ได้ แต่แบบรายละเอียดของเครื่องหมายรับรองต้องได้สัดส่วนเดียวกันกับขนาดที่กำหนดไว้

ข้อ
๕ ผู้ได้รับใบอนุญาตประกอบการขนส่งที่ไม่ได้รับการต่ออายุการรับรองมาตรฐานคุณภาพบริการ
หรือถูกเพิกถอนการรับรองมาตรฐานคุณภาพบริการ ให้ดำเนินการลบ ถอด
หรือกระทำด้วยประการใด ๆ เพื่อมิให้มีเครื่องหมายรับรองปรากฏอยู่ในทุกที่ที่มีการแสดงเครื่องหมายรับรองไว้


ประกาศ ณ วันที่ ๙
พฤศจิกายน พ.ศ. ๒๕๕๓
เทียนโชติ จงพีร์เพียร
อธิบดีกรมการขนส่งทางบก












ปริยานุช/ผู้จัดทำ
๒๘ ธันวาคม ๒๕๕๓

ณัฐวดี/ตรวจ
๒๘ ธันวาคม ๒๕๕๓

[๑] ราชกิจจานุเบกษา
เล่ม ๑๒๗/ตอนพิเศษ ๑๔๕ ง/หน้า ๕๒/๑๗ ธันวาคม ๒๕๕๓